ΓΡΑΠΤΗ ΕΡΩΤΗΣΗ E-3060/00

υποβολή: Ian Hudghton (Verts/ALE) προς την Επιτροπή

(28 Σεπτεμβρίου 2000)

Θέμα: Δελφίνια και μηχανότρατες με ζευγαρωτά σκάφη

Έχονταςπόψη τον αυξανόμενο αριθμό των δελφινιών τα οποία συλλαμβάνονται στα δίχτυα των μηχανοτρατών έξω από τις ακτές που βρίσκονται νότια της Αγγλίας και της Γαλλίας, μπορεί η Επιτροπή να παράσχει πληροφορίες για τα μέτρα των κρατών μελών που αποσκοπούν στον έλεγχο των παρεπόμενων αλιευμάτων, ιδιαίτερα στο πλαίσιο της οδηγίας για την προστασία των φυσικών και ημιφυσικών οικοτόπων καθώς και της άγριας πανίδας και χλωρίδας;

Ποιες πληροφορίες συλλέγει η Επιτροπή σχετικά με τα ανωτέρω αλιεύματα και μπορεί να παράσχει τις πλέον ενημερωμένες στατιστικές σχετικά με τις αλιεύσεις δελφινιών;

Ποια περαιτέρω μέτρα εξετάζονται από την Επιτροπή για να ελαχιστοποιηθούν τα εν λόγω αλιεύματα και τι βοήθεια μπορεί να παράσχει;

Απάντηση της κας Wallstrm εξ ονόματος της Επιτροπής

(15 Νοεμβρίου 2000)

Σύμφωνα με το άρθρο 17 της οδηγίας για τα ενδιαιτήματα(1), τα κράτη μέληποχρεούνται να συντάξουν έκθεση σχετικά με τα μέτρα που έχουν λάβει για την εφαρμογή της οδηγίας. Η έκθεση αυτή περιλαμβάνει πληροφορίες σχετικά με τα συστήματα για την παρακολούθηση των τυχαίων αλιευμάτων και τη θανάτωση αυστηρά προστατευομένων ειδών. Οι εκθέσεις αυτές πρέπει να αποσταλούν στην Επιτροπή κατά το πρώτο εξάμηνο του 2001. Επομένως, η Επιτροπή δεν είναι ακόμη σε θέση να παράσχει πληροφορίες σχετικά με τα προαναφερόμενα μέτρα ή συστήματα. Η Επιτροπή είναι, ωστόσο, ενήμερη της πρωτοβουλίας που ανέλαβε η Δανία, προκειμένου να εφαρμόσει σχέδιο δράσης με σκοπό να μειωθούν τα τυχαία παρεμπίπτοντα αλιεύματα παράκτιας φώκαινας(2).

Η Επιτροπή γνωρίζει επίσης ότι σπανίζουν οι αξιόπιστες πληροφορίες όσον αφορά τη δυναμική και τα τυχαία αλιεύματα των πληθυσμών κητωδών, καθώς και όσον αφορά τα προκαλούμενα προβλήματα. Τα έργα έρευνας και παρακολούθησης, που χρηματοδοτούνται είτε από το πρόγραμμα-πλαίσιο έρευνας, είτε από άλλα κοινοτικά προγράμματα, θα βοηθήσουν ώστε να παρασχεθούν σχετικά δεδομένα στην επιστημονική κοινότητα που ασχολείται με το πεδίο αυτό.

Δεν πρέπει ποτέ να παραμελείται ο καίριος ρόλος των κρατών μελών όσον αφορά τη λήψη και την εφαρμογή τόσο περιβαλλοντικών, όσο και αλιευτικών μέτρων. Η Επιτροπή έχει δεσμευθεί να εξασφαλίσει την αποτελεσματική εφαρμογή τωνφισταμένων διατάξεων, όπου συμπεριλαμβάνεται ο προσδιορισμός από τα κράτη μέλη τόπων για την προστασία των ρινοδέλφινων, και οι οποίοι ενδεχομένως θα αποτελέσουν μέρος του οικολογικού δικτύου Natura 2000, όπως απαιτεί η οδηγία για τα ενδιαιτήματα" και η απαγόρευση να χρησιμοποιούνται παρασυρόμενα απλάδια(3), η απαγόρευση να περικυκλώνονται θηλαστικά με σκοπό την αλιεία τόννου και η απαγόρευση να αλιεύονται αμμόχελα σε περιοχή όπου αποτελούν κύρια τροφή για τη θαλάσσια ζωή.

(1) Οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων, καθώς και της άγριας πανίδας και χλωρίδας, ΕΕ L 206 της 22.7.1992.

(2) 19η Αυγούστου 1998, J.nr. SN 1996-402-0035).

(3) Κανονισμός (ΕΚ) αριθ. 1239/98 του Συμβουλίου της 8ης Ιουνίου 1998 για την τροποποίηση του κανονισμού (ΕΚ) αριθ. 894/97 για τη θέσπιση ορισμένων τεχνικών μέτρων διατήρησης των αλιευτικών πόρων, ΕΕ L 171 της 17.6.1998.